62023TJ0370_RES
Cás T-370/23
(foilsiú trí shleachta)
Samer Kamal Al-Assad
v
Comhairle an Aontais Eorpaigh
Breithiúnas na Cúirte Ginearálta (an Naoú Dlísheomra) an 4 Meán Fómhair 2024
(Comhbheartas eachtrach agus slándála – Bearta sriantacha arna ndéanamh i gcoinne na Siria – Reo cistí agus acmhainní eacnamaíocha – Liosta na ndaoine, na n eintiteas agus na gcomhlachtaí atá faoi réir reo cistí agus acmhainní eacnamaíocha – Ainm an iarratasóra a chur ar an liosta – Critéar na ballraíochta teaghlaigh – Pléadáil neamhdhleathachta – Ceanglas nach mór foráil a dhéanamh le dlí d’aon teorannú – Earráid mheasúnaithe – Ceart chun maoine)
an tAontas Eorpach – Athbhreithniú breithiúnach ar dhlíthiúlacht ghníomhartha na n-institiúidí – Bearta sriantacha i gcoinne na Siria – Raon feidhme an athbhreithnithe – Rialú teoranta ar rialacha ginearálta – Critéir maidir le bearta sriantacha a ghlacadh – Toimhde de thacaíocht do réimeas na Siria i gcoinne baill de theaghlaigh Assad nó Makhlouf – Raon feidhme – Comhlíonadh phrionsabal na deimhneachta dlíthiúla lena gceanglaítear go mbeidh éifeachtaí na rialacha dlíthiúla lena mbaineann soiléir, beacht agus intuartha
(Cinneadh 2013/255/CBES ón gComhairle arna leasú le Cinneadh (CBES) 2015/1836, Airteagal 27(1) agus (2)(a) agus (b) agus Airteagal 28(1) agus (2); Rialachán Uimh. 36/2012 ón gComhairle agus Rialachán 2015/1828 ón gComhairle, Airteagal 15(1)(a) agus 1a(b), faoi seach)
(féach míreanna 54-65, 72, 73)
Comhbheartas eachtrach agus slándála – Bearta sriantacha i gcoinne na Siria – Reo cistí daoine agus eintitis áirithe i bhfianaise na staide sa tSiria – Cineál na mbeart sin – Easpa cineál coiriúil
(Cinneadh 2013/255/CBES ón gComhairle arna leasú le Cinneadh (CBES) 2015/1836, Airteagal 27(1) go (3) agus 28(1) go (3), Rialachán Uimh. 36/2012 ón gComhairle agus Rialachán 2015/1838 ón gComhairle, Airteagal 15(1)(a), 1a(b) agus 1b, faoi seach)
(féach míreanna 68, 84)
Comhbheartas eachtrach agus slándála – Bearta sriantacha i gcoinne na Siria – Sárú ar phrionsabal na comhréireachta – Sárú ar phrionsabal an neamh-idirdhealaithe – Neamhláithreacht
(Airteagal 5(4) CAE; Cinneadh 2013/255/CBES ón gComhairle arna leasú le Cinneadh (CBES) 2015/1836 agus Cinneadh (CBES) 2023/847, Airteagal 27(1) go (3) agus Airteagal 28(1) go (3); Rialachán Uimh. 36/2012 ón gComhairle agus Rialachán 2015/1828 ón gComhairle, Airteagal 15(1)(a), 1a(b) agus 1b, faoi seach)
(féach míreanna 81-83, 85-94)
an tAontas Eorpach – Athbhreithniú breithiúnach ar dhlíthiúlacht ghníomhartha na n-institiúidí – Bearta sriantacha i gcoinne na Siria – Raon feidhme an athbhreithnithe – Ainm an iarratasóra a chur ar an liosta atá i gceangal leis an gcinneadh atá faoi chonspóid mar gheall go bhfuil sé ina bhall de theaghlach Assad nó teaghlach Makhlouf – Doiciméid atá ar fáil don phobal – Luach cruthúnais
(an Chairt um Chearta Bunúsacha an Aontais Eorpaigh, Airteagal 47; Cinneadh 2013/255/CBES ón gComhairle arna leasú le Cinneadh (CBES) 2023/847, Iarscríbhinn; Rialachán Uimh. 36/2012 ón gComhairle agus Rialachán 2023/844 ón gComhairle)
(féach míreanna 105, 108, 109)
Comhbheartas eachtrach agus slándála – Bearta sriantacha sonracha a dhírítear i gcoinne daoine agus eintitis áirithe i bhfianaise na staide sa tSiria – Cinneadh 2013/255/CBES agus Rialachán Uimh. 36/2012 – Toimhde de thacaíocht do réimeas na Siria i gcoinne mórphearsa gnó a bhfuil tionchar acu atá ag feidhmiú sa tSiria agus baill de theaghlaigh Assad nó Makhlouf – Inghlacthacht – Coinníollacha
(Cinneadh 2013/255/CBES ón gComhairle arna leasú le Cinneadh (CBES) 2015/1836, Airteagal 27(1) agus (2)(a) agus (b) agus Airteagal 28(1) agus (2); Rialachán Uimh. 36/2012 ón gComhairle agus Rialachán 2015/1828 ón gComhairle, Airteagal 15(1)(a) agus 1a(b), faoi seach)
(féach míreanna 112-115, 117)
Comhbheartas eachtrach agus slándála – Bearta sriantacha sonracha a dhírítear i gcoinne daoine agus eintitis áirithe i bhfianaise na staide sa tSiria – Cinneadh 2013/255/CBES agus Rialachán Uimh. 36/2012 – Toimhde de thacaíocht do réimeas na Siria i gcoinne baill de theaghlaigh Assad nó Makhlouf – Inghlacthacht – Coinníollacha – Toimhde infhrisnéise – Fianaise frisnéise – Neamhláithreacht
(Cinneadh 2013/255/CBES ón gComhairle arna leasú le Cinneadh (CBES) 2015/1836 agus Cinneadh (CBES) 2023/847, Airteagal 27(1) go (3) agus Airteagal 28(1) go (3); Rialachán Uimh. 36/2012 ón gComhairle, Rialachán 2015/1828, Airteagal 15(1)(a), Airteagal 1a(b) agus Airteagal 1b, agus Rialachán 2023/844)
(féach míreanna 116, 118-126)
Comhbheartas eachtrach agus slándála – Bearta sriantacha i gcoinne na Siria – Reo na gcistí agus srianta – Srianta ar an gceart chun maoine maidir le daoine, eintitis nó comhlachtaí a bhfuil baint acu le réimeas na Siria – Sárú ar phrionsabal na comhréireachta – Neamhláithreacht
(Airteagal 5(4) agus Airteagal 29 CAE; Airteagal 215 CFAE, an Chairt um Chearta Bunúsacha an Aontais Eorpaigh, Airteagal 17 agus Airteagal 52(1), Cinneadh 2013/255/CBES ón gComhairle arna leasú le Cinneadh (CBES) 2023/847, Iarscríbhinn; Rialachán Uimh. 36/2012 ón gComhairle agus Rialachán 2023/844 ón gComhairle)
(féach míreanna 133-145)
Résumé
Trína breithiúnas, diúltaíonn an Chúirt Ghinearálta don chaingean le haghaidh neamhniú arna tabhairt ag Samer Kamal Al Assad i gcoinne na ngníomhartha lenar cuireadh a ainm, in 2023, (
1
) ar liostaí na ndaoine atá faoi réir bhearta sriantacha i bhfianaise na staide sa tSiria.
Leis an gcás seo, tugtar deis don Chúirt Ginearálta, den chéad uair, cinneadh a dhéanamh maidir le dlíthiúlacht an chritéir lena gceadaítear don Chomhairle na bearta sriantacha seo a ghlacadh i gcoinne ‘bhaill theaghlaigh Assad nó Makhlouf’ a leagtar amach in Airteagal 27(2)(b) agus Airteagal 28(2)(b) de Chinneadh 2013/255 (
2
)arna leasú le Cinneadh 2015/1836 (‘critéar na ballraíochta teaghlaigh’). Ina theannta sin, in 2015, forlíonadh Airteagal 15 de Rialachán Uimh. 36/2012 (
3
) le mír 1a(b) lena ndéantar reo sócmhainní bhaill de na teaghlaigh sin a áirithiú.
Chonaic an t-iarratasóir, mórphearsa gnó de náisiúntacht na Siria, gur cuireadh a ainm ar na liostaí a chonspóidtear mar bhall de theaghlach Assad a bhfuil baint aige le gníomhaíochtaí a bhaineann le táirgeadh agus trádáil támhshuanach.
Measúnú na Cúirte Ginearálta
Ar an gcéad dul síos, maidir leis an saincheist dlí lena n-éilítear sárú, le critéar na ballraíochta teaghlaigh, ar phrionsabal na dlíthiúlachta agus, dá bhrí sin, sárú ar an gceart chun maoine agus ar an gceart go ndéantar an saol príobháideach agus saol an teaghlaigh a urramú, tugann an Chúírt Ginearálta dá haire, thar aon ní eile, nach sainchearta daingne iad an ceart chun maoine agus an ceart go ndéanfaí an saol príobháideach a urramú. I gcomhréir le hAirteagal 52(1) den Chairt um Chearta Bunúsacha an Aontais Eorpaigh (‘an Chairt’), féadfar a bhfeidhmiú a shrianadh ar choinníoll go ndéantar foráil le dlí do na teorainneacha lena mbaineann agus go ndéantar ábhar bunriachtanach an chirt bhunúsaigh lena mbaineann a urramú agus, faoi réir phrionsabal na comhréireachta, go bhfuil gá leo agus go bhfreagraíonn siad iarbhír do chuspóirí leasa ghinearálta arna n‐aithint ag an Aontas.
Meabhraíonn an Chúirt Ginearálta ansin go gciallaíonn prionsabal na dlíthiúlachta, a bhunaítear leis na focail ‘foráil le dlí a dhéanamh’ a léirítear faoi Airteagal 52(1) den Chairt, gur cheart bunús dlí a bheith ag aon teorannú ar na cearta agus na saoirsí a chumhdaítear sa Chairt lena sainítear, go soiléir agus go beacht, raon feidhme an teorannaithe ar a bhfeidhmiú. Mar sin féin, ní chuirtear cosc leis an gceanglas sin, ar an gcéad dul síos, ar an teorannú atá i gceist a fhoirmliú i dtéarmaí atá oscailte go leordhóthanach le bheith in ann dul in oiriúint do chásanna éagsúla agus coinneáil suas le himthosca athraitheacha agus, ar an dara dul síos, go bhféadfaidh an Chúirt, i gcás inarb iomchuí, raon feidhme sonrach an teorannaithe a shonrú, trí bhíthin léirmhíniú, i bhfianaise fhoclaíocht reachtaíocht an Aontais atá i gceist agus i bhfianaise a scéime ginearálta agus na gcuspóirí a shaothraítear léi.
Sa chás seo, measann an Chúirt Ginearálta nach gceadaítear don Chomhairle, le critéar na ballraíochta teaghlaigh, bearta sriantacha a fhorchur ar gach duine a bhfuil an sloinne Assad orthu, bíodh baint acu leis an teaghlach sin, atá i gcumhacht sa tSiria faoi láthair, nó ná bíodh.
Ar an gcéad dul síos, is ar bhonn aonair agus ar bhonn cás ar chás a ghlactar gach cinneadh liostaithe maidir leis na liostaí a chonspóidtear, ag féachaint do chomhréireacht an bhirt (
4
). Ar an dara dul síos, tá critéar na ballraíochta teaghlaigh leabaithe i gcreat dlíthiúil atá sainithe go soiléir ag na cuspóirí atá á saothrú (
5
), go háirithe, leis an Rialachán bunúsach (
6
).
Déantar raon feidhme chritéar na ballraíochta teaghlaigh, cé go bhfuil sé foirmlithe i dtéarmaí oscailte, a theorannú le haithris 7 de Chinneadh 2015/1836 agus, dá bhrí sin, ní féidir díriú ach ar dhream daoine atá inaitheanta go soiléir, eadhon iad siúd a bhfuil baint acu leis an teaghlach Assad atá i gcumhacht sa tSiria faoi láthair. Leanann sé ón méid sin go nach dtagann na daoine a bhfuil an sloinne Assad orthu faoi raon féidhme chritéar na ballraíochta teaghlaigh ach amháin má tá ceangail teaghlaigh acu leis an teaghlach Assad atá i mbun rialú ar an tSiria faoi láthair. Anuas air sin, féadfaidh na daoine a bhfuil ceangail teaghlaigh acu leis an teaghlach Assad atá i gcumhacht sa tSiria, a n ainmneacha a fheiceáil ar na liostaí a chonspóidtear ar bhonn chritéar na ballraíochta teaghlaigh, fiú mura bhfuil an sloinne Assad orthu.
Ar deireadh, maidir le hargóint an iarratasóra maidir le neamhchomhlíonadh phrionsabal na freagrachta pearsanta, soiléiríonn an Chúirt Ghinearálta, cé gur léir ón gcásdlí, i bhfianaise phrionsabal na bpionós a bhaineann go sonrach le ciontóir agus na bpionós, nár cheart pionós a fhorchur ar aon duine nádurtha nó dlítheanach ach amháin as gníomhaíochtaí a chuirtear ina leith go leithleach Mar sin féin, mar gheall ar a gcineál réamhchúraim agus a gcuspóir coisctheach, tá bearta sriantacha éagsúil ó phionóis choiriúla nó riaracháin. Go sonrach, ní hé an cuspóir atá á shaothrú leis na bearta sriantacha arna nglacadh i bhfianaise na staide sa tSiria pionóis a fhorchur ar na daoine nó ar na heintitis a bhfuil siad ag díriú orthu, ach brú a chur, tríothu sin, ar réimeas na Siria deireadh a chur leis an mbeartas cos ar bolg fhoréigneach atá á himirt ar phobal sibhialtach na Siria Ina theannta sin, is ar bhonn aonair a ghlactar gach cinneadh liostaithe maidir leis na liostaí a chonspóidtear, agus mar thoradh air sin ní féidir aon liostú a thabhairt isteach ar bhonn chritéar na ballraíochta teaghlaigh. Ní fhéadfadh an t iarratasóir prionsabal na freagrachta pearsanta a agairt d’fhonn agóid a dhéanamh in aghaidh dhlíthiúlacht chritéar na ballraíochta teaghlaigh.
Agus í den tuairim, mar sin, go ndéantar, le critéar na ballraíochta teaghlaigh, arna léamh i gcomhar leis an gcuspóir chun brú a chur ar réimeas na Siria d’fhonn iallach a chur air, deireadh a chur leis an gcos ar bolg fhoréigneach, ar bhealach oibiachtúil agus beacht go leor, catagóir de dhaoine a d’fhéadfaí a chur faoi réir bearta sriantacha a shainmhíniú, is é conclúid na Cúirte Ginearálta go mbunaítear foráil shoiléir agus bheacht leis an gcritéar sin, lena gcomhlíontar na ceanglais a leagtar síos le prionsabal na dlíthiúlachta.
Ar an dara dul síos, diúltaíonn an Chúirt Ghinearálta don saincheist dlí lena n-éilítear sárú ar phrionsabal an neamh-idirdhealaithe. Mar réamhphointe, meabhraíonn an Chúirt Ghinearálta, le prionsabal na córa comhionainne, ar léiriú ar leith é prionsabal an neamh-idirdhealaithe air, go cuirtear toirmeasc ar chaitheamh le cásanna inchomparáide ar bhealach éagsúil nó ar chaitheamh le cásanna éagsúla ar an mbealach céanna, ach amháin i gcás ina bhfuil údar oibiachtúil leis an gcóir sin.
Tá údar le difríocht sa chóir má tá sí bunaithe ar chritéar oibiachtúil agus réasúnach, agus má tá an difríocht sin comhréireach leis an aidhm atá á saothrú leis an gcóir lena mbaineann.
Mar sin féin, sonraíonn an Chúirt Ghinearálta, i dtaca le bearta sriantacha go bhfuil lánrogha leathan ag an gComhairle maidir le critéir liostaithe a shainmhíniú agus a ghlacadh. Dá bhrí sin, ní bheidh dlíthiúlacht na mbeart sriantach faoi réir cinneadh maidir lena n éifeachtaí láithreacha, ach amháin nach bhfuil siad míchuí go follasach i bhfianaise an chuspóra a bhfuil sé beartaithe ag an institiúid inniúil a shaothrú.
Sa chás seo, tugann an Chúirt Ghinearálta dá haire, thar aon ní eile, contrártha d’argóint an iarratasóra, nach ionann na bearta sriantacha arna nglacadh ar bhonn chritéar na ballraíochta teaghlaigh agus smachtbhanna coiriúil. Ina theannta sin, déantar leo cuspóir leasa ghinearálta arna aithint ag an Aontas a shaothrú. Dá thoradh sin, ní féidir a mheas nach leor reo cistí agus acmhainní eacnamaíocha eile ná an toirmeasc ar theacht isteach i gcríoch an Aontais Eorpaigh i ndáil le daoine a shainaithnítear mar dhaoine a bhfuil baint acu le tacaíocht réimeas na Siria.
Chomh maith leis sin, cuireann an Chúirt Ghinearálta i bhfios go láidir nach sonraíonn an t-iarratasóir cén chaoi nó cé na daoine a mbeadh cur i bhfeidhm chritéar na ballraíochta teaghlaigh idirdhealaitheach ina leith. Anuas air sin, ní thugann sé samplaí sonracha de dhaoine eile atá i gcás inchomparáide lena chás féin agus a gcaitear ar bhealach éagsúil leo. Níl an Chúirt Ghinearálta in ann a fhíorú cibé an dtacaítear leis na liomhaintí sin le fíricí.
Ar deireadh, diúltaíonn an Chúirt Ghinearálta d’argóint an iarratasóra lena maíonn sé go n-eascraíonn toradh díréireach as critéar na ballraíochta teaghlaigh i gcomparáid leis an gcuspóir atá á shaothrú leis na bearta sriantacha, a mhéid nach féidir leis, mar chol cúigir Uachtarán na Siria, toimhde de cheangal le réimeas na Siria a fhrisnéis a bhréagnú. Go deimhin, is léir ó na gníomhartha a chonspóidtear go bhféadfaidh aon duine, gan beann ar an gcáil nó ar an stádas ar dá réir a cuireadh iad ar na liostaí a chonspóidtear, fianaise a thabhairt ar aird d’fhonn agóid a dhéanamh i gcoinne a ainm a bheith san áireamh ar na liostaí sin nó iad a choimeád ann.
I bhfianaise an méid uile roimhe seo, diúltaíonn an Chúirt Ghinearálta don phléadáil neamhdhleathachta ina hiomlán.
(
1
)	Cinneadh Cur Chun Feidhme (CBES) 2023/847 ón gComhairle an 24 Aibreán 2023 lena gcuirtear chun feidhme Cinneadh 2013/255/CBES a bhaineann le bearta sriantacha i bhfianaise na staide sa tSiria (IO 2023 L 109 I, lch. 26) agus Rialachán Cur Chun Feidhme (AE) 2023/844 ón gComhairle an 24 Aibreán 2023 lena gcuirtear chun feidhme Rialachán (AE) Uimh. 36/2012 a bhaineann le bearta sriantacha i bhfianaise na staide sa tSiria (IO 2023 L 109, lch. 1).
(
2
)	Cinneadh 2013/255/CBES ón gComhairle an 31 Bealtaine 2013 a bhaineann le bearta sriantacha i bhfianaise na staide sa Siria (IO 2013 L 147, lch. 14) arna leasú le Cinneadh (CBES) 2015/1836 ón gComhairle an 12 Deireadh Fómhair 2015 (IO 2015 L 266, lch. 75).
(
3
)	Rialachán (AE) Uimh. 36/2012 ón gComhairle an 18 Eanáir 2012 maidir le bearta sriantacha i bhfianaise na staide sa tSiria agus lena n-aisghairtear Rialachán (AE) Uimh. 442/2011 (IO 2012 L 16, lch. 1) arna leasú le Rialachán (AE) 2015/1828 ón gComhairle an 12 Deireadh Fómhair 2015 (IO 2015 L 266, lch. 1).
(
4
)	Féach Airteagal 27(4) agus Airteagal 28(4) de Chinneadh 2013/255 arna leasú le Cinneadh 2015/1836.
(
5
)	Is léir ó aithris 7 de Chinneadh 2015/1836 go bhfuil cumhacht réimeas reatha na Siria ‘den chuid is mó i lámha bhaill de theaghlaigh Assad agus Makhlouf a bhfuil tionchar acu’ agus, dá réir sin, gur thug an Chomhairle bearta sriantacha isteach i gcoinne baill áirithe de na teaghlaigh sin ‘chun tionchar a imirt ar réimeas na Siria go díreach trí bhaill de na teaghlaigh sin[,] chun go n-athróidh sé a bheartas cos ar bolg chun an baol go rachadh baill de na teaghlaigh sin timpeall ar na bearta sriantacha a sheachaint’.
(
6
)	Rialachán Uimh. 36/2012 agus Cinneadh 2013/255.